Family Dispute Resolution (การไกล่เกลี่ยข้อพิพาทในครอบครัว)

รัฐบาลออสเตรเลียให้ทุนสนับสนุนบริการไกล่เกลี่ยข้อพิพาทในครอบครัว เพื่อช่วยให้ครอบครัวชาวออสเตรเลียสามารถพูดคุยและตกลงกันเกี่ยวกับการจัดการที่เหมาะสมที่สุดสำหรับบุตรโดยไม่ต้องไปขึ้นศาล

# การไกล่เกลี่ยข้อพิพาทในครอบครัว (FDR) คืออะไร

การไกล่เกลี่ยข้อพิพาทในครอบครัว (FDR) เป็นรูปแบบหนึ่งของการไกล่เกลี่ยที่ช่วยให้ครอบครัวที่กำลังแยกทางกัน สามารถตกลงกันเองได้ โดยไม่จำเป็นต้องไปขึ้นศาล FDR สามารถช่วยให้ผู้คนตกลงกันในประเด็นต่าง ๆ ได้ เช่น เรื่องทรัพย์สิน การเงิน และที่สำคัญที่สุดคือ เรื่องบุตรของพวกเขา

FDR ให้บริการโดยบุคคลและองค์กรที่หลากหลาย เช่น Family Relationship Centres (ศูนย์ความสัมพันธ์ในครอบครัว), องค์กรในชุมชน, legal aid commissions (คณะกรรมการด้านการให้ความช่วยเหลือทางกฎหมาย) และบุคคลที่ให้บริการ FDR ส่วนตัว (มีค่าใช้จ่าย) หากท่านอาศัยอยู่ในพื้นที่ห่างไกล หรือไม่สามารถเดินทางไปหาผู้ให้บริการได้ ท่านอาจสามารถเข้าถึงบริการ FDR ผ่านทางโทรศัพท์ หรือการประชุมทางวิดีโอได้เช่นกัน

เฉพาะผู้ไกล่เกลี่ย FDR ที่ได้รับการรับรองเท่านั้นที่สามารถให้บริการ FDR ได้ ท่านสามารถตรวจสอบ [ทะเบียนไกล่เกลี่ยข้อพิพาทในครอบครัว](https://fdrr.ag.gov.au/) (<https://fdrr.ag.gov.au/>) เพื่อยืนยันว่าบุคคลผู้นั้นเป็นผู้ไกล่เกลี่ย FDR ที่ได้รับการรับรองหรือไม่

# FDR เป็นข้อบังคับหรือไม่

กฎหมายกำหนดให้บิดามารดาที่แยกทางกันพยายามไกล่เกลี่ยกันด้วยกระบวนการ FDR ก่อนที่จะสามารถยื่นคำร้องต่อศาลครอบครัวเพื่อขอคำสั่งเรื่องการเลี้ยงดูบุตรได้ เว้นแต่จะมีข้อยกเว้นหนี่งข้อหรือมากกว่าดังต่อไปนี้

* ท่านกำลังทำข้อตกลงเป็นทางการผ่าน ‘consent orders’ (คำสั่งศาลตามยอม)
* มีความรุนแรงในครอบครัว หรือการล่วงละเมิดเด็กเกิดขึ้นแล้ว
* ท่านกำลังตอบกลับคำร้องต่อศาล
* จำเป็นต้องมีการตัดสินใจอย่างเร่งด่วน
* บุคคลนั้นไม่สามารถเข้าร่วมกระบวนการ FDR ได้
* บุคคลนั้นมิได้ปฏิบัติตาม หรือแสดงให้เห็นถึงการเพิกเฉยอย่างร้ายแรงต่อคำสั่งศาลที่ได้ให้ไว้ภายในระยะเวลา 12 เดือนที่ผ่านมา

แม้แต่ผู้ที่ขึ้นศาลมาแล้ว ก็อาจต้องเข้าร่วม FDR หากพวกเขาต้องการคำสั่งศาลใหม่ หรือต้องการที่จะเปลี่ยนแปลงคำสั่งศาลเดิม

หากไม่มีข้อยกเว้นใด ๆ ที่เกี่ยวข้อง ท่านจะต้องยื่นใบรับรองที่ได้รับจากผู้ไกล่เกลี่ย FDR เพื่อให้ศาลครอบครัวพิจารณาคดีเกี่ยวกับการเลี้ยงดูบุตร มีเพียงผู้ไกล่เกลี่ย FDR (ผู้ไกล่เกลี่ยข้อพิพาทในครอบครัว) ที่ได้รับการรับรองตามกฎระเบียบของกฎหมายครอบครัวปี ค.ศ. 2025 เท่านั้นที่สามารถออกใบรับรองได้

# ผู้ไกล่เกลี่ย FDR จะให้ข้อมูลอะไรแก่ฉันได้บ้าง

ก่อนที่ท่านจะเริ่มกระบวนการ FDR ผู้ไกล่เกลี่ย FDR ของท่านจะต้องแจ้งข้อมูลเกี่ยวกับคุณวุฒิของเขา และกระบวนการ FDR รวมถึงการคุ้มครองเรื่องที่ท่านพูดในกระบวนการนี้ เรื่องค่าใช้จ่าย และรายละเอียดเกี่ยวกับวิธีการร้องเรียนเรื่องการบริการ พวกเขาอาจจะแจ้งให้ท่านทราบเกี่ยวกับบริการอื่น ๆ ที่อาจช่วยท่านได้อีกด้วย ผู้ไกล่เกลี่ยข้อพิพาทในครอบครัวจะต้องให้ข้อมูลแก่ท่านเกี่ยวกับการเข้าร่วม FDR ก่อนยื่นคำร้องต่อศาล รวมถึงวิธีการขอรับใบรับรองตามมาตรา 60I และการที่ศาลอาจพิจารณาใบรับรองดังกล่าวในการตัดสินในเรื่องค่าใช้จ่ายที่อาจมีผลบังคับใช้กับบุคคลนั้น

หากท่านกำลังพยายามแก้ไขข้อขัดแย้งเกี่ยวกับบุตร ท่านจะได้รับการสนับสนุนให้กระทำในสิ่งที่เป็นประโยชน์สูงสุดต่อบุตรของท่าน

หากท่านกำลังพยายามแก้ไขข้อขัดแย้งเกี่ยวกับการเงิน หรือทรัพย์สิน ผู้ไกล่เกลี่ยต้องให้ข้อมูลเกี่ยวกับหน้าที่ของท่านในการเปิดเผยข้อมูลและเอกสารทางการเงินที่เกี่ยวข้องทั้งหมดแก่อีกฝ่ายและเปิดเผยข้อมูลและเอกสารแก่ศาลอีกด้วย

# ใครสามารถเข้าร่วม FDR ได้บ้าง

ผู้ที่มีข้อขัดแย้งต้องเข้าร่วมในกระบวนการ FDR หากมีความเหมาะสม ท่านสามารถพาครอบครัว หรือผู้ที่ให้การสนับสนุน รวมถึงทนายความของท่านมาด้วยได้ อย่างไรก็ตาม ผู้ไกล่เกลี่ย FDR ต้องให้การยินยอมให้บุคคลอื่นเข้าร่วมการประชุม FDR ได้ หากท่านมีแผนที่จะพาผู้สนับสนุนหรือทนายความมาด้วย ท่านควรปรึกษาเรื่องนี้กับผู้ไกล่เกลี่ย FDR โดยเร็วที่สุดเท่าที่จะเป็นไปได้

# บุตรของฉันจะต้องเข้าร่วม FDR ด้วยหรือไม่

บุตรของท่านไม่ต้องเข้าร่วม FDR แต่ทั้งนี้ขึ้นอยู่กับสถานการณ์ของท่าน และปัจจัยหลายประการ เช่น อายุและวุฒิภาวะของบุตรของท่าน ที่ปรึกษาครอบครัว หรือนักจิตวิทยาเด็กผู้ที่อาจมีการพูดคุยกับบุตรของท่าน ซึ่งการพูดคุยจะกระทำได้ก็ต่อเมื่อได้รับความยินยอมจากบิดามารดาเท่านั้น

# มีอะไรเกิดขึ้นบ้างระหว่างกระบวนการ FDR

จะมีการประเมินเพื่อพิจารณาว่า FDR เหมาะสมกับสถานการณ์ของท่านหรือไม่ ก่อนที่กระบวนการไกล่เกลี่ยจะเริ่มขึ้น ผู้ไกล่เกลี่ย FDR จะมีความเป็นกลาง และจะไม่เข้าข้างฝ่ายใดฝ่ายหนึ่ง พวกเขาสามารถช่วยให้ท่านประเมินประเด็นต่าง ๆ ในครอบครัวได้ตรงจุดและเป็นไปในทางที่สร้างสรรค์ FDR นั้นแตกต่างจากการให้คำปรึกษา เนื่องจาก FDR ไม่มุ่งเน้นไปที่ด้านอารมณ์ของความสัมพันธ์ การไกล่เกลี่ยจะเน้นไปที่การแก้ไขข้อพิพาทเฉพาะเรื่อง

โดยท่านจะได้รับการสนับสนุนให้มีความพยายามอย่างจริงจังในการแก้ไขข้อพิพาท ด้วยความช่วยเหลือจากผู้ไกล่เกลี่ย FDR

FDR สามารถช่วยให้ทั้งสองฝ่ายพูดคุยกันเกี่ยวกับเรื่องต่าง ๆ ได้ รวมถึงพิจารณาทางเลือก และหาวิธีที่ดีที่สุดในการบรรลุข้อตกลงร่วมกัน ที่สำคัญ ท่านสามารถใช้ FDR ในการจัดทำแผนการเลี้ยงดูบุตร ซึ่งจะระบุข้อตกลงเกี่ยวกับการดูแลบุตรของท่าน ผู้ไกล่เกลี่ย FDR จะตรวจสอบให้แน่ใจว่าทุกคนเข้าใจสิ่งในที่พูด และตกลงกันอย่างชัดเจน

# หากท่านรู้สึกไม่ปลอดภัย ท่านจะทำอย่างไร

สิ่งสำคัญคือท่านต้องรู้สึกปลอดภัย ทั้งก่อนกระบวนการ FDR ระหว่างกระบวนการ และภายหลังกระบวนการ หากท่านกังวลเรื่องความปลอดภัยของตัวท่านหรือบุตร ท่านควรแจ้งให้ผู้ไกล่เกลี่ย FDR หรือเจ้าหน้าที่บริการ FDR ทราบโดยเร็วที่สุด ซึ่งอาจหมายความว่ากระบวนการ FDR จะหยุดหรือไม่ดำเนินต่อไป คู่กรณีในกระบวนการ FDR อาจไม่จำเป็นจะต้องอยู่ในห้องเดียวกัน

ไม่มีข้อบังคับว่าจะต้องทำ FDR หากเคยมีความรุนแรงในครอบครัวหรือการล่วงละเมิดเด็กเกิดขึ้น

# จะมีค่าใช้จ่ายเท่าไหร่

FDR มีความรวดเร็วและถูกกว่าการขึ้นศาล หรือการชำระค่าธรรมเนียมทางกฎหมาย การบริการ FDR อาจมีการเรียกเก็บค่าธรรมเนียมตามสถานะทางการเงินของท่าน ท่านควรแจ้งให้บริการ FDR ทราบ หากท่านมีรายได้น้อย หรือกำลังประสบปัญหาทางการเงิน

# สิ่งที่พูดคุยในกระบวนการ FDR จะเป็นความลับ และสามารถถูกนำไปใช้ในศาลได้หรือไม่

สิ่งที่ท่านพูดคุยส่วนใหญ่ในกระบวนการ FDR จะเป็นความลับ ตราบใดที่ท่านพูดคุยกับผู้ไกล่เกลี่ยที่ได้รับการรับรอง มีบางกรณีที่ผู้ไกล่เกลี่ย FDR อาจต้องทำตามที่กฎหมายกำหนดในการเปิดเผยสิ่งที่ท่านพูด เช่น มีข้อสงสัยเรื่องการล่วงละเมิดเด็ก หรือเพื่อป้องกันอาชญากรรมร้ายแรง หรือมีภัยคุกคามต่อชีวิตของบุคคลใดบุคคลหนึ่ง

ผู้ไกล่เกลี่ย FDR ที่ไม่ได้รับการรับรอง รวมถึงเจ้าหน้าที่รับเรื่อง หรือผู้ช่วย จะไม่อยู่ภายใต้ความคุ้มครองเรื่องการเก็บข้อมูลเป็นความลับ ท่านควรตรวจสอบให้แน่ใจว่าผู้ไกล่เกลี่ย FDR ของท่านเป็นผู้ที่ได้รับการรับรอง ก่อนเริ่มกระบวนการ FDR ท่านสามารถตรวจสอบได้ว่าบุคคลใดเป็นผู้ไกล่เกลี่ยที่ได้รับการรับรองจาก Family Dispute Resolution Register (ทะเบียนผู้ไกล่เกลี่ยข้อพิพาทในครอบครัว)

สิ่งที่ท่านพูดในระหว่างกระบวนการ FDR จะไม่สามารถนำไปใช้ในศาล หรือกระบวนการพิจารณาคดีใด ๆ ได้ ยกเว้นในกรณีที่เกี่ยวข้องกับการล่วงละเมิดเด็ก ซึ่งหมายความว่า แม้ว่าท่านจะไม่สามารถตกลงกันได้ในกระบวนการ FDR และต้องไปขึ้นศาล ผู้พิพากษาจะไม่สามารถนำสิ่งที่ท่านพูดในระหว่างกระบวนการ FDR ไปใช้ในการพิจารณาตัดสินคดีในศาลได้ ยกเว้นในกรณีที่เกี่ยวข้องกับการล่วงละเมิดเด็ก

หากผู้ไกล่เกลี่ย FDR ของท่านแนะนำให้ท่านติดต่อกับบุคคลอื่นเพื่อรับการบริการมืออาชีพ สิ่งใดที่ท่านพูดกับบุคคลนั้นก็จะได้รับการคุ้มครองเช่นกัน และสิ่งที่ท่านพูดจะไม่สามารถนำไปใช้เป็นพยานหลักฐานในศาลได้ ยกเว้นในกรณีที่เกี่ยวข้องกับการล่วงละเมิดเด็ก

# จะเกิดอะไรขึ้นกับการบรรลุข้อตกลงที่ได้จาก FDR

หากท่านบรรลุข้อตกลงเกี่ยวกับการจัดการเรื่องบุตร ข้อตกลงนั้นสามารถได้รับการบันทึกให้เป็นแผนการเลี้ยงดูบุตรได้ แผนการเลี้ยงดูบุตรจะต้องกระทำเป็นลายลักษณ์อักษร โดยมีการระบุวันที่ และได้รับการลงนามจากทั้งบิดาและมารดา แผนการเลี้ยงดูบุตรของท่านนั้นสามารถรวมถึงวิธีการเปลี่ยนแปลงข้อตกลงและการแก้ไขข้อขัดแย้งได้ เมื่อเวลาผ่านไป อาจมีการเจรจาต่อรองเกี่ยวกับแผนการเลี้ยงดูบุตรหากมีความจำเป็น

โปรดทราบว่าการเปลี่ยนแปลงใด ๆ เกี่ยวกับการดูแลบุตรของท่าน อาจส่งผลกระทบต่อการรับเงินช่วยเหลือค่าเลี้ยงดูบุตร เงินช่วยเหลือด้านรายได้ และเงินช่วยเหลือครอบครัว มีกฎเกณฑ์พิเศษเกี่ยวกับการรวมเงินค่าเลี้ยงดูบุตรในแผนการเลี้ยงดูบุตรของท่าน ตัวอย่างเช่น หากแผนการเลี้ยงดูบุตรของท่านระบุจำนวนเงินค่าเลี้ยงดูบุตร องค์กร [*Child Support*](https://www.servicesaustralia.gov.au/contact-child-support?context=64107) จะไม่สามารถบังคับให้มีการจ่ายเงินได้ เว้นแต่ข้อตกลงค่าเลี้ยงดูบุตรนั้นถูกต้องตามกฏหมาย และท่านหรือบิดามารดาอีกฝ่ายหนึ่งได้ขอให้ [*Child Support*](https://www.servicesaustralia.gov.au/contact-child-support?context=64107) ยอมรับข้อตกลงดังกล่าว

หากท่านต้องการให้ข้อตกลงแผนการเลี้ยงดูบุตรขั้นตอนสุดท้ายที่เกี่ยวกับทรัพย์สินหรือการจัดการทางการเงินของท่านมีผลผูกพันทางกฎหมาย ท่านสามารถยื่นคำร้องต่อศาลเพื่อให้ศาลออกคำสั่งเปลี่ยนข้อตกลงของท่านเป็น Consent Order (คำสั่งศาลตามยอม) ท่านสามารถดำเนินการนี้ด้วยตัวเอง หรือขอให้ทนายความช่วยดำเนินการให้

# หาก FDR ไม่สำเร็จ จะเกิดอะไรขึ้น

แม้ว่าท่านจะไม่สามารถบรรลุข้อตกลงกันได้ FDR ก็อาจจะช่วยให้ท่านและอดีตคู่สมรส หรือคู่ครองของท่านสื่อสารกันได้ดีขึ้น หรือช่วยแก้ไขปัญหาบางเรื่องได้ หากท่านพยายามลองเข้าร่วม FDR แล้ว แต่ยังจำเป็นต้องไปขึ้นศาลเพื่อขอคำสั่งการดูแลบุตร ท่านจะต้องมีหนังสือรับรองจากผู้ไกล่เกลี่ย FDR ที่ได้รับการรับรอง

หนังสือรับรองจะระบุข้อความอย่างใดอย่างหนึ่งต่อไปนี้

* ท่านและอีกฝ่ายได้เข้าร่วมและมีความพยายามอย่างจริงใจในการแก้ไขข้อพิพาท
* ท่านและอีกฝ่ายได้เข้าร่วม แต่หนึ่งฝ่ายหรือทั้งสองฝ่าย ไม่ได้มีความพยายามอย่างจริงจังที่จะหาทางแก้ไขข้อพิพาท
* อีกฝ่ายไม่ได้เข้าร่วม
* ผู้ไกล่เกลี่ย FDR ตัดสินว่าคดีของท่านไม่เหมาะสมกับกระบวนการ FDR หรือ
* ผู้ไกล่เกลี่ย FDR ตัดสินใจระหว่างกระบวนการ FDR ว่า ไม่เหมาะสมที่จะดำเนินการต่อ

ท่านควรทราบด้วยว่า หากท่านไม่เข้าร่วมกระบวนการ FDR หรือไม่พยายามเข้าร่วมอย่างจริงจัง ศาลอาจสั่งให้ท่านชำระค่าใช้จ่ายทางกฎหมายของอีกฝ่ายได้

# ฉันจะติดต่อผู้ไกล่เกลี่ย FDR ที่ได้รับการรับรองได้อย่างไร

หากต้องการข้อมูลเพิ่มเติม โปรดติดต่อ Family Relationship Advice Line (สายบริการให้คำแนะนำความสัมพันธ์ในครอบครัว) ที่หมายเลข **1800 050 321** วันจันทร์ถึงวันศุกร์ ระหว่างเวลา **8:00 น. ถึง 20:00** น. และวันเสาร์ **ระหว่างเวลา 10:00 น. ถึง 16:00น.** (ยกเว้นวันหยุดราชการ)

หากต้องการค้นหาการบริการที่ได้รับการสนับสนุนจากรัฐบาล ท่านสามารถไปที่ Family Relationships Online ได้ที่ [www.familyrelationships.gov.au](http://www.familyrelationships.gov.au)

ท่านยังสามารถใช้ [Family Dispute Resolution Register](https://fdrr.ag.gov.au/) (<https://fdrr.ag.gov.au/>) เพื่อค้นหาผู้ไกล่เกลี่ย FDR ส่วนตัวได้ ท่านสามารถใช้แผนที่เพื่อค้นหาผู้ไกล่เกลี่ยใกล้บ้านท่าน

สำหรับข้อมูลเพิ่มเติมเกี่ยวกับ Child Support โปรดไปที่ <https://www.servicesaustralia.gov.au/>